**TÁJÉKOZTATÓ A BÓDÍTÁSRÓL AZ ENDOSZKÓPOS ILLETVE A PROKTOLÓGIAI VIZSGÁLATOK SORÁN**

**Kedves Páciensünk!**

**Bevezetés**

Önnek a gasztroenterológus orvosa endoszkópos vizsgálatot javasolt. Ehhez, illetve a proktológiai vizsgálatokhoz igénybe tud venni bódítást. Az alábbiakban részletes tájékoztatást olvashat annak menetéről, kockázatairól, előnyeiről, a bódítás előtti/utáni tudnivalókról. A tájékoztató elolvasásával és megértésével lehetséges, hogy tájékozott beleegyezését adja a bódításba.

**Mit jelent a bódítás?**

A bódítás során altató orvos (aneszteziológus szakorvos) nincs jelen a vizsgálatnál. A gasztroenterológus orvos javaslatára az endoszkópos asszisztens vénásan ad egy egyszeri injekciót, mely során bódító (Midazolam) és esetenként fájdalomcsillapító hatású gyógyszert (Contramal, Algopyrin, stb) juttat a vénás keringésbe. Ez valamilyen fokú bágyadtságot, bódulatot biztosít, mely hatásfoka és tartama egyénenként változó. Előfordul, hogy a vizsgálat teljes ideje alatt alszik, de az is előfordulhat, hogy azt megéli, fent van. Felejtést okozó hatása miatt általában a vizsgálatra nem emlékszik. Ezt előre megjósolni nem lehet, de az így adható gyógyszert ismételni nem lehet a szövődmények fokozódása miatt.

**Hogyan történik a bódítás, és milyen kockázatai vannak?**

Vastagbéltükrözés esetén a vizsgálat egy erre a célra kialakított, hátul kivágott nadrágban történik. A pólóját, felső részét magán hagyhatja, igény szerint pólót biztosítunk.

A vizsgálóasztalon hanyatt fekve vénásan injekciót kap, mely egy tűszúrással jár. Ez néha nehézségekbe ütközik, előfordul, hogy több szúrásra van szükség, mely fájdalommal járhat.

Bódítás esetén szükséges lehet a torok Lidokainos érzéstelenítése a gyomortükrözés során.

A vizsgálatot bal oldalfekvésben kezdjük, elképzelhető, hogy annak során a hátára fordítjuk, esetleg a jobb oldalára (vastagbéltükrözés esetén).

A bódításhoz adott gyógyszer okozhat felületes légzést, légúti váladék tüdőbe jutását (a köhögés gyengülése miatt), hörgőgörcsöt. Néha a bódító hatás helyett pszichés adverz reakció lép fel agresszív, zavart viselkedés formájában. Mint minden gyógyszerre, erre is kialakulhat allergiás reakció. Előfordulhat hányinger, hányás. Főleg nem jól beállított vérnyomás esetén annak ingadozása léphet fel, mely súlyos esetben sztroke-hoz, TIA-hoz (szélütés, átmeneti neurológiai zavar) vezethet. A szív koszorúereinek megbetegedése, korábban lezajlott szívinfarktus, szívritmuszavar azok ismétlődését, szívmegállás veszélyét hordozzák. Rendelőnk megfelelően felszerelt a lehetséges szövődmények ellátásához (monitor, defibrillátor, szívó, légútbiztosítás eszközei, gyógyszerek), de elképzelhető bizonyos esetekben, hogy mentő hívására, kórházi ellátás igénybevételére szorulunk.

A vizsgálat végeztével a páciens saját lábán tud a pihenő helyiségbe átmenni. Ide be tudjuk hívni kísérőjét. Külön mosdóhelyiség áll az ön rendelkezésre, szükség esetén törölközőt is biztosítunk. Körülbelül 20-30 perc elteltével fel tud öltözni. Miután beszélt a gasztroenterológus szakorvossal és kérdéseire választ kapott, hozzátartozójának kíséretében otthonába távozhat. Egy-egy kis korty vizet a vizsgálat után 1 órával fogyaszthat, majd ha már megbizonyosodott arról, hogy a nyelés gond nélkül megy, akkor lehet szilárd ételt fogyasztani. Ez azonban bizonyos esetekben (ilyen például a polyp levétel) módosulhat.

Szeretnénk hangsúlyozni, hogy a fentiekben felsorolt középsúlyos-súlyos szövődmények ritkán fordulnak elő (0,002%). A bódítást és a vizsgálatot egyensúlyban lévő krónikus betegségek mellett ajánlott elvégezni. Ilyen szempontból különösen fontos a jól beállított magasvérnyomás betegség, a cukorbetegség és a szív-, érrendszeri, valamint a légzőszervi betegségek. A gasztroenterológussal való konzultáció során, amennyiben endoszkópos vizsgálat elvégzése javasolt, szó fog esni a bódítás lehetőségéről. Kérjük, hogy a lehetőségekről tájékozódjon, hogy az Önnek legmegfelelőbb módon végezhessük el a vizsgálatát.

**Bódítás előtti és utáni tudnivalók:**

A bódításos endoszkópos vizsgálatok előtt kérjük tartsa be az alábbiakat:

Kérjük, hogy rendszeresen szedett gyógyszerei közül a vérnyomáscsökkentő, szívritmusra, epilepsziára, pajzsmirigyre, asztmára ható gyógyszereket bódítás előtt **szedje be**.

A cukorbetegség kezelésére alkalmazott tablettás gyógyszerek, valamint –véralvadásgátló ( “vérhigító”) szereket **ne szedje be**.

Ezek elhagyhatóságáról, az elhagyás időpontjáról kezelőorvosa dönt, ezért is fontos, hogy őt tájékoztassa rendszeres gyógyszerszedéséről.

Amennyiben az előre egyeztetett altatásos endoscopos vizsgálat előtt lázzal vagy anélkül jelentkező **hurutos légúti betegség (váladékos köhögés, orrfolyás, torokfájás)** tünetei jelentkeznek, kérjük az előkészítés megkezdése előtt erről tájékoztassa kezelőorvosát. Zajló légúti fertőzés esetén a nem sürgős beavatkozások bódítása az Ön biztonsága érdekében ellenjavalltak. Az Ön vizsgálatát bódításban emiatt egy későbbi, gyógyult időpontban ajánlatos elvégezni.

A bódításos vizsgálat tervezett időpontja előtti 2 óráig vizet ihat, az utolsó órában maximum 1 dl-t. Például, ha a vizsgálat tervezett kezdése délután 5 óra, akkor délután 2-3 óra között maximum 1 dl vizet ihat meg. Az étkezés utolsó időpontja a vizsgálat típusától (gyomor, illetve vastagbél tükrözés) függ, erről a külön tájékoztatókban olvashat.

A vizsgálatra kérjük feltétlenül hozzon magával kísérőt. Az ő jelenlétében tud távozni, és javasolt, hogy amennyiben megoldható, a vizsgálat utáni 12 órát ne egyedül töltse. A bódítás után fennmaradhat kismértékű bágyadtság, könnyebben elaludhat, a reflexek tompulnak. Ezért ellenjavallt a vezetés, az alkohol fogyasztás, a sportolás, fizikai megerőltető munkavégzés, a hivatalos, jogi dokumentum aláírása a vizsgálat után 12 óráig.

Köszönjük, hogy a fentiek betartásával hozzájárul ahhoz, hogy a bódításos vizsgálata zökkenőmentesen, a lehető legnagyobb biztonságban történjen meg.

Köszönettel,

Budai és Pesti Gasztroenterológiai Centrum aneszteziológus csapat

Készítette: Dr Papp Eszter Katalin

Lektorálta: Dr Szőnyi Miháy